khistorydata/jeongjo-sjw-relations huggingface dataset:
정조 22년 · 목
宣傳官趙文錫書啓以爲臣於去夜敬奉聖敎自敦化門前大路直下梨峴四巨里至永豐橋乞人幕考其數則爲十三人問其寒不寒則所告內幕中小狹不至大段寒苦云又從川邊至馬廛橋出大路到興仁之門還至梨峴內屛門轉向黃橋壺洞栢洞蓮洞等處而未見流乞復往訓鍊院石橋則架家內有一小兒年爲十歲渠母春間身死無所依托丐乞至此云故使下隸携付於永豐橋自川邊仍向廣通橋上下兩處乞人幕計其數則各爲六名問其寒苦則不無如干寒苦云又至浮井洞幕計其數則爲十一名而問其寒苦則亦有如干寒苦云故回至宣惠廳招出書吏廣通橋乞人幕三處優給空石永豐橋乞人幕更爲廣造以給之意分付敎以嚴飭之下訓鍊院近處有此摘奸以來者該捕將推考此後嚴飭昨年旣有飭敎以丁壯足可傭賃而糊口庇身之類屯聚者令賑廳摘發付之捕將期於區處○宣傳官申義顯書啓以爲臣於去夜敬奉聖敎進往東大門外轉至往十里新村豆毛浦流乞遺棄兒及無衣之類一一審察則流乞則城內流乞晝則乞食於城外夜則還入城內故自來無造給店幕之事遺棄兒則遍行諸處一無所見往十里末村有一間斗屋不蔽風霜呼寒之聲聞於外故招問則以爲姜姓寡女年四十二而中間得眼病廢明無所依賴只有十三歲兒子負柴於江村以爲糊口之資云見其所着則單衣百結見其居處則以空石數立爲衾席掩身○宣傳官李勉植書啓臣於去夜敬奉聖敎周行西北部各處坊曲審察流丐與貧寒之類先往廣通橋東西幕流丐所接處則東幕爲六名西幕亦爲六名而俱是十餘歲童穉姑無觸寒受傷之人所覆空石雖免風雨之慮而所排甚薄齊呼濕冷所見矜悶每名空石二立加給之意分付宣惠廳至於貧寒之類則未能一一採得而只以臣所見數爻開錄干後西部良人申大順年三十四北部良人趙兀味年五十四童子高興麟年十八別軍職朴思弼書啓以爲臣於去夜敬奉聖敎馳往敦義門外看審各處坊曲及街巷則時未撤漏路無人跡而行到崇禮門外盤松池邊有一流乞幕故喚起問之則只有兒童十三名而上庇下苴未能禦寒防濕故歸路詣宣惠廳以空石優數出給之意分付而罷漏時轉進靑坡以南軍資監前江村諸處一一周察則所過閭里間多屋不蓋茅籬不插薪者而招見居人俱爲授衣掩體別無目前窮迫之狀仍到慕華館路逢一漢則衣服襤褸顯有凍餒之色故問其居住則在於月巖下而姓名則李有剛年紀則四十一歲而無父母妻子不能聊生云觀其所居則只是三間草舍不蔽風雨將至頹圮最是窮民之無告者誠爲可矜敎以近於見牛旣已執捉於摘奸令該堂題給米斗空石
정조 22년 · 목
承旨李溏啓言昨日大臣擧條間有疊書落字原擧條今方改付標以入臣之矇然捧入萬萬惶悚當該注書所當重勘而本院請推外無可施之罰何以爲之乎敎以推考
정조 22년 · 강
兵曹判書李時秀疏請繼後賜批
정조 22년 · 목
疏略曰臣官廁卿列年踰五旬臣祖臣父香火之托傳在臣身而未有子姓先臣平日以臣弟晩秀之子光愚俾臣子之今旣長而冠矣乞命該曹照例許施批以卿之請懇特爲許施
정조 22년 · 강
兼春秋金景煥以右議政沈煥之傳諭後附奏啓
정조 22년 · 목
書啓以爲臣敬奉聖批馳往傳諭于果川上加次里右議政沈煥之所住處則以爲臣罪重逋慢恩大寬假又敢猥陳一疏卽伏奉批旨史官臨傳諭之以若此不亦過乎責之以事面不可不顧臣戰恐慙悚自誦僭妄之無所逃罪也嗚呼君臣之倫首列於天經地紀之中尊卑有位而禮義以持之夫臣之事君也苟不由乎禮義則非所以敬其倫也今者聖諭屢降而臣尙不敢趨承者蓋其中有咫尺之所守而竊恐禮義之防自臣而壞之則其爲欺君負國之罪有大於辜恩慢命之科矣而況狗馬之賤疾亦無時日蠢動之望雖伏承下詢及於簉朝之期而不知所以仰對惟俟嚴勘云矣臣則仍爲復路
정조 22년 · 강
命宣傳官李漢極汰去分揀
정조 22년 · 목
兵曹啓言謹依傳敎當該宣傳官李漢極嚴棍十五度汰去敎以聞其事實生疏所致亦旣嚴棍矣汰去則分揀
정조 22년 · 강
遞禮曹參判金勉柱
정조 22년 · 목
勉柱以出疆陳疏請遞批令該曹稟處該曹覆口請遞從之
정조 22년 · 강
放時囚柳師模金處巖
정조 22년 · 목
因囚單敎以日寒如此放送
정조 22년 · 강
命守門將金光秀汰拿尋放
정조 22년 · 목
兵曹啓言金虎門守門將金光秀依下敎決棍十度査問其委折則所告內以爲昨夜代直宣傳官入來時誤認以已有政院分付以致徑先許入之境罪死無惜云留門之法雖大臣卿宰非政院分付則毋得擅許出入自是法例而代直宣傳官之徑許入門揆以事體萬萬駭然當該守門將金光秀所供如是漫漶尤極可痛請爲先汰去令該府拿問勘罪允之○因光秀囚單敎以放送
정조 22년 · 강
命輪對官受點人後日次待令
정조 22년 · 강
刑曹以慶尙監營審藥鄭楠秀決杖一百康翎縣定配啓
정조 22년 · 강
御後苑行內試射入格人施賞有差試官鶴林君焴柳誼李溏申漵加差試官鄭學畊金處漢
정조 22년 · 목
因賓廳講書人員望單子敎曰日寒如此講書不緊皆令退去其中柳葉箭十巡能射十矢者討飯早喫後待令而試官則仍用○敎曰賓廳講書代以射藝意在考勤慢而柳葉箭十巡居首御營哨官劉彥臣四十二矢待窠口傳除實職武兼趙重明三十七矢入格騎蒭二中爲實職中居首忠壯忠翊將中作窠口傳擬入其餘三十七矢入格御營哨官鄭臣弼訓鍊主簿黃勉基各內下筒䓢一部三十矢以上七人各內下弓矢一部二十矢以上十五人各內下弓箭一部十五矢以上七人各內下箭竹一百箇十矢以上一人內下箭竹五十箇騎蒭二中一人內下弓一張一中二人各內下箭竹一百箇賜給未滿十矢二人不可以一時得失知之後中日時更試十巡以矢數草記事分付
정조 22년 · 목
敎曰去就之節誠大矣卿之所執予誠莫之曉焉士大夫優游不迫樂爲之仕者有宋爲然而在道拜殿學士引疾不至者范純仁也由藩爲參政屢章不至者崔與之也召以給事而不至者胡安國也待以閣銜而不至者劉宰也其所以不至者俱有本末或病或情或義各執所執綽有據依若卿者於斯數者無一之可執而屛處江千閱月跨節未知於古有之否卿大官也其去其就四方皆視以爲準卿何乃不念及於此至若反汗之請自引之端當悉在面剖時到今豈有逡巡之更言者乎玆遣承宣與之偕入仍敎曰此批答同副承旨傳諭于右議政仍與偕入○承旨鄭東觀狀啓以爲臣敬奉聖諭馳往傳諭于右議政沈煥之所住處則以爲臣之所請反汗之事苟不大關於宗社奠安之計倫綱扶植之方而又或有損於聖上德業之盛大光明則何敢冒死仰籲至再至三乎平生所執以事我殿下者不過是討亂賊明義理一二事而捨此則亦無所爲臣故耳況不可受而冒受則傷於禮薄物猶然況朝廷之大官乎可守而不能守則失於義細節猶然況去就之大防乎且臣宿疾遇寒闖作實無自强之望恭俟嚴勘以彰辜恩逋命之罪云敎以卿何若此面對則當有詳說卿之拜相今爲幾日矣而尙處江外無意幡然國體也事面也寧有是乎卿疏反汗之請初雖牢拒急於勉出至以面剖爲說則卿又何若是固執乎卽起登途事爾其更爲傳諭期於偕入
정조 22년 · 목
有聞出疆而陳疏乞解館職吏曹援例請許遞從之
정조 22년 · 목
以鄭尙愚爲承旨李祖承爲禮曹參判尹得孚爲大司成
정조 22년 · 강
以明日始舟橋司結船之役
정조 22년 · 목
舟橋司啓言舟橋結船吉日令日官推擇則今十月二十二日卯時爲吉云臣文淳率都廳李文喆出往始役
정조 22년 · 강
命珍山前郡守趙有善議處
정조 22년 · 목
義禁府啓言珍山前郡守趙有善原情以爲李萬吉屍身檢驗之際急於檢事直到屍處一邊具格開檢而破冢形止則別定刑吏摘奸此實昧於法例倉卒不善周旋之致殺獄文書不可疏忽故檢狀才發未及到營之前其所未盡處果爲追還略改而檢狀之不得相通法意嚴重且事有先後伊時雖欲見覆檢文書其勢末由而覆檢消息則自有所及聞云請刑推得情敎以除刑推議處
정조 22년 · 강
勘放萬頃前縣令尹厚東
정조 22년 · 목
義禁府啓言萬頃前縣令尹厚東杖一百收贖告身盡行追奪永不敍用私罪施行允之敎以功減一等
정조 22년 · 강
命賑堂招致宣傳官書啓中三名無依之類給米斗空石襦衣仍令廟堂行會三南羸癃脆殘之老弱依京師例收恤字恤典則法令亦爲申明嚴飭
정조 22년 · 목
宣傳官柳得源書啓以爲西部水鐵里良人林潤培失火草屋四間盡爲燒燼八牌字內有端川流丏女彷徨呼寒故付之流乞幕盤松坊鍮洞路邊又有老漢全卜晩單衣呻吟敎曰予固否德旣不能使吾民不飢不寒則雖近於鄭僑徒知慈母之政其可避嫌任其宛轉道路乎先從城內外摘奸卽投醪之意令賑堂招致書啓中三名給米斗空石襦衣後草記令廟堂行會三南除非丁壯足堪傭賃資活以外羸癃脆殘之老弱依京師例各別收恤而字恤典則法令如今之年亦可申明一體嚴飭如是而不勤奉行者責在營邑當有別般考察之擧莫犯先甲之諭○賑廳啓言失火人林潤培米五斗空石十五立襦衣一領流丐全卜晩及端川女人各米四斗空石十立襦衣一領題給
정조 22년 · 강
景慕宮冬享動駕時軍兵磨鍊節目判下
정조 22년 · 목
兵曹以來十一月初一日大駕詣景慕宮時軍兵磨鍊取稟敎以訓局步軍十三哨馬兵五哨禁軍五番隨駕禁衞營率訓御留營步軍各三哨本營騎士留陣
정조 22년 · 강
賑廳以流丐中丁壯付捕廳區處啓
정조 22년 · 목
賑廳啓言因宣傳官趙文錫流丐窮民書啓有丁壯屯聚者令賑廳摘發付之捕廳區處之命矣發遣郞廳城內外流丐幕中摘發丁壯足可傭賃者則合爲四名故分付捕廳使之區處
정조 22년 · 강
命申思良獄事令未收議諸堂論理回啓
정조 22년 · 목
刑曹啓言申思良獄事更令新判堂具意見稟處事命下矣替夫而誘他人之妻此而可忍爲子而刃騙婦之女誓不竝生聞者莫不快之情非無可原也但其諉奸之不在死比專殺之難傅生科所以仰請償命不敢輒遺餘力繼而大僚之奏議前堂之獻讞俱無差異之見殆同大同之論及奉判付下者服念於要囚求生於必死至命更效新意而第念死囚之平反必資律令之援據今焉事旣罕有例絕旁引而徒以犯奸之本成媒奸爲子之無異於爲已曲加參恕遽議傅輕則竊恐原情之過寢失法制之旨推類太廣流弊難防有司所守者法也聖人所謹者權也三尺至嚴一律難貸請速捧結案快施當律敎以守法之論固然而傍照於比律曲譬於斷例則貸死或可謂之一道更令未收議諸堂論理回啓
정조 22년 · 강
備局以興陽縣監林漢浩上疏回啓命陳起加耕緩限事置之道場面牧民事令本寺及道臣往復共濟
정조 22년 · 목
備局啓言興陽縣監林漢浩上疏批旨有草記稟處之命矣取見疏本則其一陳起加耕緩限事也陳起加耕之緩其年限其在損益之義何所靳惜而近來此法日漸蕩然三年蠲稅之後還爲入陳輪回不已虛實莫卞倂與法典所載之限而許其闊狹則實未知其爲可大抵營邑莫不以多給新災盡減舊頉爲要務而從古良制亦未嘗不嚴爲之防限不然何爲而有罪吏罪民之法乎且念欲退加耕之稅限則必均行諸路而後可以信令以今紊亂之田政恐愈紊亂今姑置之其一道陽面牧民事也問于司僕寺則各牧場之困於侵擾罔有紀極將至難保之境一自年前自本寺行關釐正之後牧民稍有更生之意而牧官之比本邑疲殘莫甚本邑之視牧場便同贅肉巡營則每不免右本邑而抑牧官其所代頉亦不無次第還侵之漸未及代頉者亦無一一代頉之望云邑民牧民均一民也決不可一毫偏重偏抑而天下之事不出於勢牧官之於守令强弱自異守令亦豈盡恝視牧民而其勢自有親疏厚薄之別巡營則尤豈有扶抑之心而其勢又不得不先邑民而後牧民該寺雖有大臣提擧其實一該司也其勢亦不得隨事請罪總而論之可矜者牧民以其釐正申飭之未久故該倅所陳有若祛牧弊添邑弊雖以所陳者言之千餘名軍伍僅頉二百餘名則其所盡頉可謂俟河之淸而一年二年所謂已頉者之還定卽是灼然之勢也雖然有本寺焉有道臣焉往復共濟自有其道不必自廟堂徑定處斷請以此意分付該寺該道允之
정조 22년 · 강
命引儀吳亨喆令兵判棍問尋命汰去分揀
정조 22년 · 목
兵曹啓言專經武臣居不人有明日中日貫革十巡之命矣今日中日試射時貫革十巡試射則都總都事柳聖台宣傳官李玉鉉趙文錫內乘金煐訓鍊僉正高漢祿氷庫別提黃處坤訓鍊都監把總金兌鍾俱已滿四中通禮院引儀吳亨喆三中敎以已滿四失以上分揀吳亨喆果何許者講則居不昨又自不今又未滿四矢可謂文質無當令兵判棍問草記又啓言引儀吳亨喆決棍十度査問來歷則所告內以爲渠以文義出身部將仕滿末仕陞六爲引儀而講則本不嫺習射藝則今月十二日落馬臂傷不能彎弓嚴問之下無辭可達云特敎試藝之下講射俱不其不勤肄習可知不可棍治而止請汰去敎以汰去則分揀
정조 22년 · 강
命武兼許浣守門將金有玉竝分揀仍命以遠射抄啓除職者朔試射時柳葉箭未滿四矢勿爲決棍措語草記著爲式
정조 22년 · 목
兵曹啓言昨日武臣賓廳講書代試射未滿十矢二人今日中日試射時更試柳葉箭十巡則武兼許浣貫一中邊六中守門將金有玉邊二中敎以許浣分揀金有玉聞是六兩遠射抄啓云亦爲分揀此後以遠射諸道抄啓除職者朔試射時柳葉箭雖未滿四矢勿爲決棍措語草記事定式
정조 22년 · 강
遞承旨李晩秀鄭東觀以韓晩裕金啓洛代之竝前望也
정조 22년 · 목
敎曰政院番次苟簡都承旨聞有實病與偕來進去承旨許遞前望單子入之待下批牌招察任前望以晩裕等批下仍命新除授承旨中罷散人敍用
정조 22년 · 강
命假注書呂東植拿問嚴處
정조 22년 · 목
政院啓言次對筵說毋得過三日自是定式而今月十九日次對筵說尙未修納請當該注書推考敎以分揀未幾又復犯科極爲可駭當該注書拿問嚴處
정조 22년 · 강
命關東封進蔘竝卽捧上該道臣論罪草記勿施
정조 22년 · 목
內醫院啓言關東封進今十月令人蔘臣與諸醫官各別擇捧則當捧十四斤四兩內所捧爲九斤十兩二錢退却爲四斤九兩八錢御藥事體何等嚴重兩道臣不能十分照察退却之數雖曰比昨年少減而猶爲夥然且以所捧者觀之全體之眞品絕罕數枝之糊付太多其在警勵之道不可只令改納而止江原監司洪仁浩罷職領納差員襄陽府使柳憲周令該府拿問處之當該審藥移法司科治敎以前伯威令所及今年蔘政甚嚴云何必點退竝卽捧上此草記勿施
정조 22년 · 강
以申大謙爲伊川府使口傳也
정조 22년 · 목
江原監司洪仁浩以伊川府使林道浩身故馳啓命該曹口傳差出待下批當日辭朝
정조 22년 · 강
推慶尙右兵使安橚
정조 22년 · 강
報恩縣監尹悌東上疏陳還弊貢津倉弊寺奴婢弊賜批令廟堂稟處
정조 22년 · 목
疏略曰還耗取用非古也一自用耗之後各衙門之穀簿甚多而名色漸繁盡分半分之條目此穀彼穀之去來不勝其紛紜四等勘簿之際某倉之加下者劃以他倉此倉之虛留者充以他穀朝錄而暮移春來而秋去準折作米則虛實相蒙邑例代捧則穀名相換文簿之眩亂奸猾之幻弄皆從此出公穀耗縮民財暗奪思之及此寧不駭歎至若分留之法特爲水旱之備而近來留庫至爲尠少每當賙賑之時輒致匱竭之歎東西移轉官民凋弊此無他衙門之名旣多故惟事分給之利而不念留置之道無論京外轉相慕倣巡營而有巡營之穀兵水營而有兵水營之穀鎭堡州郡亦多有之其所徵捧之嚴急百倍於公穀剝割生民之膏血雖以淸州一邑言之兵營所置賑恤廳云者卽不過營屬輩賙賑之資則其所設置不甚大事而年年添補今至屢千餘石而抄出數面使之專當則一戶所受殆至六七石而營屬之操切與他自別穀品之精實又異他穀故毒痡偏及於殘民逃散相續於他境近因備局及巡營行會雖有移劃於各邑者而元數則乃至於四千七百石排巡之許多爲弊之猶痼不言可知而本牧又有所謂補隸庫此非舊例卽去庚子年所創出者而以米粗三百餘石謂之庫還盡令取耗補用於官隸輩路需之資當初本意雖出於官民兩便之道臣未知庫還一出之後本州下隸更無橫侵於百姓之弊乎橫歛則無異於前日而創出無前之庫還俾開歛民之蹊徑分捧之際精麤互換徵督之時囚繫相仍石數之添分色落之加捧勢所必至而民益受病吏又交橫其所禁斷在所不已凡此弊端皆非朝家之所知而若究弊源專由於各衙門穀名之未罷而然也今若以許多名穀簿皆付一倉而分留收捧一依義倉規例發賣價本亦從詳定定式而勿論此道彼道會外穀名之如淸州營邑者一傡釐正則實爲八路生民之萬幸牙山貢津倉亦爲七邑之大弊蓋七邑之境旣非沿海又非深峽則田稅穀物不得不都聚於貢津倉而民人輩所居遠則爲數百里近不下百里擔負輸來艱辛勞苦較甚於他邑之民近年以來無前之弊滋甚呼冤之說載路皆以爲領運差員專任於牙山故七邑之民殆不能聊生云浦所旣在於該縣則穀物之捧上漕船之領運勢當以該縣監主管而不爲輪回積年主張則下輩之威喝無異上司穀簿之舞弄便作利竇防納再徵之弊無所不至而此猶餘事先以麤米移充於稅納之穀後以高價勒徵於列邑之民所謂稅米則雖極精實傡爲點退怨讟朋興蕩敗相繼噫彼殘民何以支保忠州可興倉則例以各邑守令輪定領納故主管不專於該邑而捧上自至平均今此貢津倉亦依此例恐合事宜竝令廟堂講究便否從長稟處斷不可已且臣伏見奴婢事備局回啓下者臣不勝憂歎之至臣自待罪北邑時熟知其冤及至本縣奴婢輩十百爲群以此呈訴無日無之至謂以一婦含冤五月飛霜則況萬婦含冤豈無一年之旱乎其言甚悲其情切矜朝家之於奴婢已燭其冤鬱之狀故前後軫恤從便釐革非至一再初則減奴貢爲一疋半婢貢爲一疋而乙亥釐正時減奴貢爲一疋婢貢爲半疋甲午釐正則婢貢一切全減元定額數勿令加減且於丙申御極之後卽有內寺推刷革罷之命繼以有將欲大加釐正之敎絲綸一下誠意惻怛爲奴婢者莫不感激流涕而有司之臣不善對揚白地冤徵猶復如前年過百歲不懸故頉生未數朔竝係納布括生產充老故之法徒歸虛文徵隣族比貢總之弊去而益甚人情之好貴而惡賤如好生而惡死至賤之名莫如奴婢而內寺奴婢尤有甚焉假令爲奴婢者初無一半分弊端一聞其名看作醜辱況此一入貢案之後子子孫孫永無頉免之道元額漸縮貢總無減一名寺奴九族蕩敗於是乎男不得娶女不得嫁百家之村若有一奴則東隣西舍不通水火驅逐而後已故其中狡黠者欺其隣族乘夜逃躱遠入他鄕永爲良民疲劣者婚姻路阻生產永絕或於百里外絕遠之地欺誣過婚而非久現露則其家驚遑不日逐送此豈非天地間一冤鬱而在所必伸者乎今所以貢案充數者不過是族之族隣之隣前後妻良女之所生渾入其中而尙患不足半是虛名及其徵貢之際色頭輩巧作名目百般推歛而加括無路充數沒策則一人或當三四族之貢其勢不得不窮窮則必逃天下寧有是哉雖以本縣論之奴貢每口元貢錢二兩三錢役價錢五錢婢貢則雖曰除減又有每一口役價三錢之名色而年年督徵則不可謂全減也況奴婢散在他道他邑而逃故過半故其貢錢無處徵出爲頭目者白地替當則自官不忍坐視其白徵名以欠貢條木二同餘自備準納矣至辛亥年推刷時雖有新加現之優數査得以充元貢而査得者旋卽逃走或稱身故侵隣侵族又復如前至丙辰年奴婢等不勝冤苦至於呈營呈官歛錢七百兩每年折其利以備上納而如是之際自致騷擾其爲弊端不一而足則宜乎奴婢輩之日訴而不止也此弊若不及今釐革則實爲至冤悶至矜惻而決不可仍置者也凡捄弊之道若不拔本塞源則纔祛一弊復生一弊臣意以爲自今永罷奴婢之名竝爲良民不曰某曹某寺之奴而必曰保人役人六十而老除隨例而代頉一如良役之爲則彼爲奴婢者必將歡天喜地自以爲永脫罟攫長歸袵席逃者可還隱者可現男婚女嫁生齒日繁不待他求厥數有餘卽今日導揚和氣之一端伏願令廟堂商確可否劃卽釐正批以二條所陳卽目下民隱切膚之瘼而爾能說弊捄弊俱有意見許令廟堂草記稟處
정조 22년 · 강
行諸承旨持公事入侍于誠正閣召見湖西句管堂上趙鎭寬
정조 22년 · 목
前承旨鄭東觀狀啓以爲臣敬奉聖諭更爲傳諭於右議政沈煥之處則以爲以人則不敢任重器也以病則不能趨庶事也以義則迷執終有不可變也於此三者臣雖有其一顧何敢爲貪榮冒進之計乎近侍之臣宿留江外荒村致煩本邑之廚傳是又臣辜負之罪也伏地戰慄云矣敎以卿之若此不已太過卿以必難從之請作爲決去就之端急於勉出屢申溫諭卿之邁邁愈往愈甚竊爲卿慨惜卿須毋復巽讓卽起登途事爾其更爲傳諭期於偕入事回諭
정조 22년 · 강
命景慕宮冬享省牲器以親行磨鍊
정조 22년 · 목
禮曹以來十一月初二日景慕宮冬享大祭親行時省牲省器依例以親臨磨鍊取稟敎以當親行矣
정조 22년 · 강
以鄭觀采爲訓鍊都監中軍
정조 22년 · 강
放豊德府定配罪人金孝建通津府定配罪人柳台佐
정조 22년 · 목
因到配狀啓竝敎以飭已施放送
정조 22년 · 강
命中官白喜章嚴棍絕島充軍
정조 22년 · 목
訓鍊都監啓言依下敎中官白喜章本局習陣時嚴治次拘留北營敎以各別嚴棍絕島充軍
정조 22년 · 강
兵曹以守門將李觀德決棍放送啓
정조 22년 · 목
該曹啓言依下敎守門將李觀德處査問懸頉委折則渠以宣仁門守門將今月初五日歸葬亡妻旣異於一時犯染當朔內不敢冒入禁直至於懸頉之境云觀其所供與無端稱頉有異決棍十度放送
정조 22년 · 강
勘放時囚趙有善呂東植
정조 22년 · 목
該曹啓言珍山前郡守趙有善杖八十收贖告身盡行追奪徒二年定配敎以詐不以實之律太未相當奪告身以公罪勘放又啓言假注書呂東植原情以爲筵說自有定限而奉職稽緩未及修納自致犯科云請刑推得情敎以除刑推以公罪草記照律又以趙有善以告身盡行追奪之律杖一百公罪收贖放送呂東植以杖一百公罪收贖放送啓
정조 22년 · 강
兼大司成尹得孚上疏辭職賜例批
정조 22년 · 목
疏略曰顧今士風日益淆薄勞九重訓迪之念而臣無以對揚聖意警率多士且冬月將半講製當前而臣無以策勵衰耄踵擧應行之典伏乞特賜恩遞
정조 22년 · 강
命龍仁縣殺獄罪人洪者斤世令刑曹論理稟處該房承旨該曹堂上該道道臣推考該倅重推該囚回啓間月三同推以懲解緩就囚之罪
정조 22년 · 목
京畿監司李在學狀啓以爲龍仁罪人洪者斤世更爲捉來嚴刑捧招論理狀聞後稟處事命下矣知委主同推官嚴刑取招報來而大抵此獄兩人共犯經年訊推而洪哥之先犯旣由於趙班之指使腎囊之痕損較緊於項部之傷處故錄啓之時趙爲首而洪爲從矣今因更査特下判付趙武性則已蒙決放之典洪者斤世則更爲訊問而其供與前無異蓋者斤世之先打應福也果至於項頸之折傷則必當卽地昏倒不得更起而翌日之參稧十里之還家推以常理不無可疑犯者之一辭發明亦在於此若使應福之死不由項部之傷則者斤世之償命恐不可謂十分的當至於運屍時致傷之說初無檢案中可驗之事犯者下手之跡趙後而洪先死者復讎之說捨彼而指此則此爲渠難明之案其在重獄體之道不可遽議惟輕罪人洪者斤世仍爲同推期於得情恐不可已令該曹稟處罪人自配所押來取招修啓未免稽滯敎以啓下刑曹論理稟處何時判下之事今始捉囚捧供而該曹不以該道査啓之愆限請罪該道該房亦不以該曹之無一言皀白請罪該曹以至該道之後時査啓而該倅嚼蹲鴟執首鼠之罪亦不以爲罪者揆以獄體極不成說當該該房承旨該曹堂上該道道臣竝推考該倅所當拿處而近多擧行爲先從重推考該囚回啓下去間勿爲停刑月三訊推以懲解緩就囚之奸情事嚴飭道臣
정조 22년 · 강
命陰竹縣殺獄罪人孫德官依前訊推
정조 22년 · 목
刑曹啓言此獄則反覆勘斷更無可疑之端孫德官之取服償命無容更議蓋此險尙兄弟者方抱父死之冤忽作讎邊之人至於成文變招猶恐不丁寧至於屢訴必欲脫德官於死地而後已人心之陷溺胡至此極今其招曰渠父之傷處皆是乘憤露體自顚自撲之致何其言之甚似德官自明之說也假如渠招使渠父發憤者德官也使渠父自顚者德官也渠輩之讎視德官宜無間於梃刃之別忍做出因病致死之說反爲此爲仇訟冤之擧究其設心甚事不做比之目今匿讎款仇之罪其間不能以寸況彼訥郞之身死明是德官之手犯者乎以此以彼險尙等之罪蔽一言曰可殺竝令道臣亟捧遲晩快施當律汨民李三才等嚴刑遠配以懲不畏法之罪孫德官則請分付道臣依前訊推期於得情敎以依卿等議施行
정조 22년 · 강
命喬桐府罪人秦同伊令道臣另行査覆後論理馳啓
정조 22년 · 목
京畿監司李在學狀啓以爲喬桐罪人秦同伊足踢文者斤老味當日致死初檢官喬桐前府使吳載徽牒呈內戊午六月二十五日本府討捕將校所告內延安居文者斤老味爲名漢率年少女人來到本府末灘浦金大伊處厥女故爲逢授而仍索錢二十兩多般侵漁所聞狼藉故有所進告所謂文哥與厥女捉來査問則文哥所告內渠以延安人年前移接江華唜島船業資生矣今年二月路逢此女見其無率獨行問其去向則答以爲向往喬桐末灘浦云渠以爲吾旣持船而適往其處與我偕往爲好云則厥女肯從故載往于渠所居唜島留住四五日還爲率往于末灘浦則金大伊爲名人欲爲同居渠果欲徵物授之以女招引人物設計徵索之罪在所難免云故文漢則決杖放送厥女則以亂奔之罪定屬官婢矣二十六日南面里任文報內今月二十五日戌時本里營峴街上忽有喧囂之聲隨聲急往則乃末灘浦主人秦同伊家也厥女房中有一屍體驚問其故則秦同伊妻答曰昨日定屬婢間夫文哥與家夫秦同伊相閧而文哥飮酒泥醉氣絕昏倒運置房中試藥良久終不通氣仍爲致死云推尋秦同伊則果無之爲先執捉其妻與子新屬婢連伊云故依例檢驗實因旣不得明的故不得懸註定屬婢連伊招內渠以亂奔定屬文哥決杖後出往主人家則只有女人而秦同伊與文哥不知去處矣秦同伊之子遑忙入來稱以文哥救療持去䔉子云云故問其所由於秦同伊妻則答云俄者文哥飮酒泥醉入坐於女人炊飯廚中秦同伊責其無禮批頰二次則文哥出去仍爲顚仆於營峴街上云云被告人秦同伊招內渠以主人使喚之致因事入官而還家則文哥漢突入慢坐於廚中渠責文哥曰男女自別何敢如此無禮乎仍執上吐兩次打腮則文哥自愧而出去街上日暮後偶過營峴有何許人醉臥路上詳細視之乃文者斤老味也厥漢泥醉之中似有氣塞使渠子童便䔉角交磨服之則還吐不下症勢轉甚危遑運置房中仍爲致死渠自怯於當初兩次打腮果爲逃避云覆檢官豊德府使金珠淵檢狀實因以被打致死懸錄正犯以秦同伊懸錄千連金大伊招內今此定屬巫女昨年六月來到渠村累次行巫與渠和奸後厥女仍爲還去今年五月素昧一人作妻厥女來寓於渠村仍爲行巫厥女種種往來於渠家與渠欲結爲夫婦渠以爲有夫之女何以奪居云爾則厥女且云今居家夫將有驅逐之事何慮之有云矣秦同伊言於渠曰文哥之妻巫女汝曾通奸云率來置家如何云故渠云有夫之女何望率畜秦同伊又曰吾與厥女有相議事文哥驅逐何慮之有少勿疑慮置家爲好云渠亦云誠如汝言其恩從此厚報汝須善處之意爲約而歸矣其翌日厥女定屬文哥決杖放送渠往秦同伊家則厥女與文哥亦爲偕來秦同伊言於渠曰文哥受罪其妻定屬其情慼矣汝買酒同飮無妨云如其言而買酒三人同飮罷去各處矣及其日暮秦同伊家有喧譁之聲往見則秦同伊執文哥頭髻以手打腮渠挽止則秦同伊驅文哥之背出去營峴路邊少頃秦同伊之子急呼渠母曰父爺打腮之人今方氣絕昏倒路旁䔉汁童便等屬急取以來云聞甚驚駭而日色已暮直爲還家云三檢官長湍府使趙義鎭檢狀實因以被踢致死懸錄正犯與覆檢同矣此獄則兇身之於死者本無嫌怨豈欲戕害而乃以大伊主人之故遂爲巫女奪給之計假手而必欲驅逐因事而故作鬧端打腮於廚間推背於路上轉至於毒拳猛足恣意毆踢卽地昏窒仍致殞絕實因明的詞證丁寧獄情到此無容更疑而敢生掉脫之計抵賴不服究厥情狀尤極痛惡正犯秦同伊嚴刑取服如法償命斷不可已巫女連伊則本夫必欲逐送間夫約以同居畢竟殺越之變其本由渠則情固可痛罪在罔赦金大伊則欲奪他人率來之物乃有暗地符同之擧甘聽逐送之計至有厚報之說則論其情跡非比尋常干連之類而厥女厥漢之所綢繆者非戕害而乃是逐送也且逐送之說實是同伊之先倡則同伊之爲此獄正犯斷然無疑而厥女厥漢不可歸之於造謀之律故連伊及金大伊更爲加刑以隨從嚴勘計料○刑曹啓言此獄則元犯之於死者本非有積怨深讎也不過親疏扶抑於巫女之兩夫而一與奪之計也彼者斤老味者他鄕孤蹤固非難制之類而厥女之一時率畜專出於貨淫之計非有夫婦之定名則誠欲使之捨去何施不可而乃於通衢十目之下縱其手脚不願必至之後患設其欲去之急計至於毆打示威而使之自去則足矣又豈當不計死生猛毆毒踢至於必死而乃已節方盛署人亦醉飽時未及智計之暇施而倉卒救急之必以蒜便者無或有別般致命之端在於毆踢之外乎至於逃躱被捉尤爲渠難明之案而使渠所犯止於打頰急變出於相詰之後則鄕民之恐怯避隱不是異事請分付道臣另行査覆更爲馳啓後稟處敎以依卿等議施行
정조 22년 · 강
命洪州牧殺獄罪人李古致令新伯題飭推官拔例査問
정조 22년 · 목
刑曹啓言此獄則事在暮夜參看無人肯綮之招皆出屍親之口其言雖十分眞的固不當據以爲信案況彼金成哲母子卽有宿怨於古致者雖以其父致云之病死而尙欲發告成獄者則今於哲甲之死尤豈有稱停其說之理乎其言哲甲出去之由則初檢招曰契會罷歸而哲甲終不來覆三檢招曰哲甲乘夕還來解衣出去意謂往其兄家今番更査時招曰乘昏還家脫喪服出外意謂喂牛暫出其前後招之不同殆若隨時猝辦者何也其傳哲甲臨死之言則初檢招爲李漢所蹴踏腹腸已斷覆三檢招曰被打於古致落肝而死今番更査時招內被蹴於古致胸膛抑塞肝膽墜落父子之命俱死於古致之手云云前後說之詳略不同其語暈所歸有若專觀前後檢脈錄之各異而隨以俯仰去然其言不足取信類如是雖以痕損言之心坎上微堅靑暈之五寸長四寸闊是何等要緊形症而初檢則漫不覺察强引內傷覆檢則雖能得見猶復苟同至於三檢以後始曰被蹴致死而蹴之一字亦無看證只出屍親傳道死者之言而已則獄體之顚錯極矣以若詞證檢驗誠不可謂獄情明而獄案成且此獄緊證專在於傳說之再孫而再孫乃八歲兒也事出初更之末且値昏黑古致哲甲之家相距稍遠云則方其哲甲之被毆也八歲幼兒豈能不畏夜不憚遠往報於哲甲之母乎第以事理推之則哲甲之死在古致房中是何故也古致雖以臨死移置之說爲渠掉脫之計而眞若移置者則渠以洞中豪悍之民決無順受橫逆之理俄自契會無病歸來之狀衆目皆見則頃刻之間豈有暴絕之症而成哲輩亦豈能辦此移屍修郤之計於驚遑急遽之中乎蓋此哲甲之於古致簽丁之宿怨退租之新憤撑腸塡胸忍住不得直走古致之家則俱帶十分之酒滾成一團之閧毆之踢之踏之蹴之何所不至又況當日脫身逃避莫掩知罪之跡其妻順手被縛尤見自屈之狀則哲甲之爲古致殺死不可以詞證檢驗之錯亂有所起疑罪人李古致更加訊推期於得情之意請分付道臣敎以更令新伯參以卿曹跋語出意見論理題飭推官拔例査問待其報來枚擧狀聞後稟處
정조 22년 · 강
敍卿宰侍從罷削人前判敦寧金持默留守申光履承旨閔台爀朴基正兪漢寧申獻朝李文會宋銓李庚運參議李普天監司金履翼牧使金載翼府使吳泰賢敎授李魯春司成李顯默大祝徐有沂掌令鄭最成縣令鄭觀輝
정조 22년 · 목
敎曰冬享在近卿宰侍從罷削人員竝敍用
정조 22년 · 강
遞承旨鄭尙愚以李肇源代之前望也
정조 22년 · 강
以李章漢爲禁衞中軍
정조 22년 · 목
前承旨鄭東觀狀啓以爲伏奉聖諭更爲傳諭于右議政沈煥之處則以爲臣又奉傳諭責之以太過勉之以卽起又以必難從之請作爲決去就之端爲敎臣於是震隕惶愧日加一層惘然不知愚慮之所圖也噫樗櫟不可議於大厦況其癭者乎駑駘不可擬於峻坂況其瘏者乎似此實狀伏想聖明已垂矜察矣至若庭請批旨中句語反汗事是豈臣一人之私憂過計耶聖人之言一字爲病尙不可垂之明廷播之八方況此批語所關甚大不止爲病因其旣出而不反則將致人紀之日益壞世道之日益陷而不幾至於率衣冠而置諸黑窣窣地乎今玆反汗一時不可徐而入微言輕不槪聖聰莫蒙淸兪撫躬自悼亦不能無憾於天地之大也揆分揣義終無膺命之路而狗馬之疾猶未見瘳伏地悸恐惟願速被嚴誅至於奉命之近臣滯留蓬蓽之村尤增死罪亦乞召還以重國體云矣臣則旣承偕來之命姑爲仍留敎以卿何若此造朝則當面諭今日風勢難於渡涉待朝入來事更令偕來承旨傳諭于右議政大臣行止卽爲馳啓事回諭
정조 22년 · 강
命湖南災結不足之數付之道臣量宜加俵
정조 22년 · 목
備邊司啓言卽見全羅監司李得臣狀啓則以爲本道今年地部劃下一萬二千結外加請不足災爲二萬二千七百四十六結而廟堂稟劃止於一萬六千七百結則一邑還實少不下累百結乃於已捧災總中下筆於疑所屬邑減數於慮或過處加劃下外不足四千結請令廟堂稟旨劃下矣災政本意略陳於前日覆啓而京外聞見雖曰遠近之殊彼此淺深自有區別者存初非無端裁減今豈有請輒劃此而一任其蕩然則小民實無沾漑元結徒歸尾閭此有不難知者本道今年之災卽未移代播及已移中種稅難辦處而已如海溢風損蟲損等災豐年之所常有非全坪全野之可言而本道所報代播結數之外所劃之災幾爲五倍以此分俵豈有冤徵之理乎語涉瑣屑極知惶悚而諸道每疑廟堂之勒減故不得不畢陳其由請該道臣推考狀辭勿施敎以設使小民不得被實惠朝家旣聞之後豈可全然勿施乎付之道臣量宜加俵
정조 22년 · 강
命訓局別騎隊李貞坤來頭殿座時待令
정조 22년 · 목
訓鍊都監啓言充軍罪人前宣傳官李貞坤移充本局別騎隊令訓將課訓兵書待講陳突誦執操通達後草記事命下矣李貞坤半年課習講陳八篇俱爲能誦今日敎場試令執操則發施號令之節亦頗通鍊敎以來頭殿座時待令
정조 22년 · 목
前承旨鄭東觀狀啓以爲伏奉聖諭更爲傳諭于右議政沈煥之處則以爲臣屢逋恩命冀全微諒亦豈徒仰絲綸之溫仁却昧鈇鉞之凛畏而然哉蓋以人臣之事君有義甚嚴不得捨此而爲恭也今雖伏承面諭之敎而臣所請反汗之批旨尙自攀在頂上則何敢彈冠冒登於軒陛之間乎匪材且病不堪重任之狀況又畢露于前後疏啓之中伏地震慄惟願速被方命之重典云矣臣則旣承偕來之命姑爲仍留敎以明日以前齋戒相値不可出肅則當過齋後敦諭爾則姑爲上來事回諭
정조 22년 · 강
遞承旨李書九以李益運代之前望也
정조 22년 · 강
命景慕宮冬享祭官單子待右相出仕更爲修正
정조 22년 · 목
因來初二日景慕宮冬享大祭祭官單子敎以右相今方敦勉此單還給待出仕更爲修正以入
정조 22년 · 강
命淸州兵營賑恤穀弊令道臣報來後稟處補隸庫還革罷分留間劃卽擧行貢津倉稅米之弊嚴飭道臣糾察馳聞奴婢事從後稟處
정조 22년 · 목
備邊司啓言報恩縣監尹悌東上疏三條所陳草記稟處事命下矣取見其疏本則其一還穀用耗非古也一自用耗之後公穀以之耗縮民財以之暗奪至若分留之法將爲水旱之備而近來留庫尠少每當賙賑輒致匱竭而惟思分給之利不念留置之道雖以淸州一邑言之兵營所置賑恤廳云者卽不過營屬賙賑之資而年年添補今至屢千餘石抄出數面專當受食則一戶所受殆至六七石而營屬之操切穀品之精實又異他穀所受之物亦非所納之穀近因備局及巡營行會雖有移劃於各邑者而元數則乃至於四千七百石許多爲弊不言可知本牧又有所謂補隸庫卽去庚子年創出者而以米租三百餘石謂之庫還盡分取耗補用於官隸路需之資雖出於官民兩便之道創出無前之庫還民益受弊今若以許多名穀簿皆付之一倉而分留收捧一依義倉規例發賣價從詳定定式而勿論此道彼道會外穀名之如淸州營邑者一傡釐正事也還穀之弊每奉筵敎以半分留合衙門爲蘇捄之要務指授丁寧諄複而只緣事勢之或有掣礙承佐之苦乏才猷大變通大釐正之爲民聖念尙未宣揚莫非廟堂之罪而率爾措處反恐牧拾不得姑竢整頓簿書仰備稟裁至於淸州兵營賑恤穀其所爲弊可以想得今旣移劃各邑云爾則數必無多弊似少祛而至登章奏者必有所由爲先令道臣探其弊竇社其弊源後形止報來後稟處而多劃一邑則偏苦可慮散劃多邑則勘債等事又當生弊似此事情另加消詳之意分付所謂補隸庫始欲便民反益病民公麼穀物豈可持疑革罷與半分間使之劃卽擧行若或因此而又開民歛之路當該守令隨現發施以橫歛之律其一牙山貢津倉亦爲七邑之大弊田稅穀物不得不都聚於該倉而民人輩擔負輸來艱辛勞苦較甚他邑之民而領運差員專任於牙山不爲輸回積年主張防納再徵之弊無所不至先以麤米移充於稅納之穀後以高價勒徵於列邑之民稅米則雖極精實傡爲點退俾不得納噫彼殘民何以支保依忠州可興倉例以各邑輪定領納事也該倉之弊誠極可駭而忠州之例姑未知其十分無弊且念海運異於江運一朝變制恐合難愼苟使該倅想此米之粒粒民膏則麤米移充高價勒徵是豈可忍之事亦豈人人爲此不忍之政乎任法不如任人嚴飭道臣申以先甲之令繼之糾察之政如有因循襲謬之弊雖當裝發論列馳聞以爲痛懲之地雖以屬邑守令言之領民輸內誠心擧行則主客雖曰異勢衙門本自相等豈可屈首聽令於差員差員亦豈能惟意所欲於各邑乎是則各邑之罪無減於差員以此意一體分付其一本縣奴貢每口元貢錢二兩三錢役價錢三錢婢貢則每口役價三錢年年督徵逃故過半故其貢錢無處徵出爲頭目者白地替當則自官不忍坐視其白徵以欠貢條木二同餘疋自備準納矣至辛亥推刷時雖有新加現之査得而査得者旋卽遠走侵隣侵族又復如前至丙辰奴婢等呈營呈官歛錢七百兩每年折其利以備上納如是之際其弊不一而足自今永罷奴婢之名竝爲良民不曰某曹某方之奴而必曰保人役人老除代頉一如良役則逃者可還隱者可現事也奴婢之法我東屢千年規模參差之論常居其半而懷保聖念去而愈摯向於覆啓之批更勤府詢於嶺南曾行之例此則請從後稟處允之
정조 22년 · 강
命兵曹郞廳禁衞從事官望筒勿施
정조 22년 · 강
慈殿誕辰陳賀命權停
정조 22년 · 목
禮曹以陳賀節目啓敎以旣承慈敎權停
정조 22년 · 목
敎曰大臣可敬也親親居先强請不可請之事當否姑捨勉從不可從之言顚倒何居以玆一日二日日日征邁使四方之聽聞致惑者亦豈爲世道朝象爰卜金甌之意哉予欲必致卿欲必踐絲綸之有時輕重曰經曰權擧措之隨處彌綸非齊惟齊向卿所陳先許允施卽日入城肅命事遣史官爲先傳諭于右議政待其去就更爲微稟則當遣承宣迎入
정조 22년 · 강
命湖西災結依狀請加劃
정조 22년 · 목
備邊司啓言卽見忠淸監司李泰永狀啓則以爲道內今年各樣災頉合爲二萬七千六百八十六結九十三負九束事目災一萬五千結外不足結一萬二千六百八十六結九十三負九束特令準劃事請令廟堂稟旨分付矣近以三南民事聖念靡弛至於本道尤致憂勤今此加請災結且無論精濫如何依數準劃實爲仰體之道而如是劃給之後則所餘之實結無多幾乎無處非災雖把束之微豈有冤徵失望之民乎俵災之善不善最稱易著勿以準其所請爲幸惟以惠或未究爲懼之意請分付允之
정조 22년 · 강
前假注書李允謙以判府事金憙處傳諭後附奏馳啓
정조 22년 · 목
狀啓以爲臣於今月二十二日傳諭于行大司憲宋煥箕處二十三日轉到連山縣官洞里傳諭于判府事金憙所住處則以爲臣之闕禮於慶節已至四載之久矣每陳自列之章冞增煩瀆之罪玆於匪意史官遠臨傳宣聖批嚴誅不加德意愈摯無狀賤臣何以得此第以至重之罪負難强之癃疾猥承隨史官復路之敎感泣之餘秪益惶霣不知所達云矣臣則仍爲復路
정조 22년 · 강
兼春秋承膺祚以右議政沈煥之處傳諭後附奏馳啓
정조 22년 · 목
狀啓以爲臣敬奉聖敎馳往傳諭于果川縣上加次里右議政沈煥之所住處則以爲聖諭屢降開誨逾勤臣極庸謬株守未移泥首蓬蓽恭俟鈇鉞矣卽又史官以丹綸臨宣明威不及隆恩有加臣震惶且感繼以涕淚之被面也伏讀聖諭以經權二字致意諄諄仍以臣所請反汗事先許允施猗歟盛哉大聖人好察邇言而取諸人爲善若決江河也是誠宗社萬世之慶臣民八域之幸也則奚但臣一人之私榮也臣休沐辭陛之後江海之阻魏闕將三改朔矣雲天入望玉樓曉寒亦豈無犬馬戀主之忱哉閟宮大享又有親祼之命則其在臣奉聖恩而竭蹶之義何敢一向屛息江外頑不知動乎謹當調治賤疾夜間稍可自力則進伏城闉近處仰冀終蒙矜諒之恩云矣敎以明日待大臣行到城外當遣承宣偕來矣道臣陪行待曉除朝辭進去各務差使員等依例差定事下諭畿伯處
정조 22년 · 강
行諸承旨持公事入侍于誠正閣召見有司堂上李書九
정조 22년 · 강
命承旨韓晩裕與右議政偕入
정조 22년 · 강
命此後在外大臣偕來承旨或史官進去後若有傳諭則自政院成送有旨於偕來承史自其處傳諭
정조 22년 · 목
承旨申耆啓言大臣偕來承旨或史官進去後若有批答與別諭則更送史官傳諭有先朝定式故今番亦依此擧行而第念大臣所住道里稍遠則史官往來自當絡續此後則在京大臣傳諭依定式擧行在外大臣傳諭自政院成送有旨於偕來承史自其處正書傳諭事甚便好矣從之
정조 22년 · 강
遞藥院副提擧韓晩裕以申耆代之
정조 22년 · 목
敎曰靑大竹直納定式後初捧藥院提擧副提擧當備員捧上俾有矯弊之實效副提擧奉命在外許遞以右承旨爲副提擧
정조 22년 · 강
命江界別貿蔘領來裨校令惠堂招致詢問民瘼
정조 22년 · 목
敎曰江界別貿蔘爲所重如有好品則必施賞典於領來裨校及採納人矣今番亦當下敎而年來蠲除苦瘼果有實效田野更闢民戶復聚稅蔘不乏防軍無弊云乎備堂中惠堂旣經道伯使之招問領來裨校草記所對如未瑩問于道伯狀聞慈城諸處新聚民戶其間利害亦果如何爲先詢瘼於領來人處草記○備邊司啓言招致江界府裨將趙雲韶座首金尙琦詳問弊瘼民勢則以爲田野則庚戌年減總之後民戶猶未復舊土曠人稀年年陳廢時起中未墾者厥數尙多田野不可謂加闢矣民戶則卽今時在者爲四千戶前後還蔘之自朝家除減之數不爲不多而以四千之戶應三十斤體蔘五萬包還分之役實無支堪之道較諸年前有減而無加稅蔘則非不另飭勤採而大體蔘種漸不如前昨年不足之數爲十一斤今年不足之數亦爲九斤連爲貿納防軍則專責防守累朔入防不許採蔘無所聊賴之故蔘政雖或有益而渠輩之弊苦比前益甚厭避逃走之患比比有之慈城之民姑無身戶之役但享土地之利別無爲弊之端方以地狹人多爲言而所謂地狹云者蓋以捨舊就新漸次深入之故若自初境各定厥居則不至於不足居耕而若或更許轉入則不無貽害於蔘場之慮云矣敎以田野不加闢民戶不加聚則其間邑倅所爲者何事況以體蔘三十斤分還五萬包專責於時存四千戶何以堪之乎不足蔘之徵出加分穀之添俵而每戶受弊果各爲幾許採與防之分當謂必有效反爲弊端慈城近處許入曾云無害於蔘場又何反是乎旣問之後豈可無別般爲之措處之擧詳思好道理更爲論理草記
정조 22년 · 강
命此後宮享以弘化門門路磨鍊而路由梨峴與館峴間該房先期微稟著爲式
정조 22년 · 목
敎曰再明日出宮門路弘化門還宮時由館峴此後宮享以弘化門門路磨鍊而路由梨峴與館峴間該房先期微稟事定式施行
정조 22년 · 강
召見右議政沈煥之于熙政堂
정조 22년 · 목
煥之肅命也○煥之曰向來庭請時所下傳敎旣承反汗之敎大哉聖人之德臣不勝欽仰萬萬矣臣以無似之姿承不敢當之命驚惶震慄縮伏江郊今至月餘而聖恩愈往愈摯敦勉非止一再臣誠怵分畏義不敢偃處今姑冒沒入來而如臣愚昧豈能當此重任乎自古聖人在上賢輔在下君有堯舜湯武之聖則臣有皐夔稷契伊傅周召之賢爲之承佐下至漢唐小康之世亦有當時才德之人相與夾贊彌綸以成匡濟之功今殿下學通天人道述堯舜其修明人紀對揚天命之責惟殿下當之雖今才難之時亦豈無承佐輔弼之彥而必以如臣之無才無德遽授此三事之重寄乎伏願改卜賢德以幸公私焉予曰最初敦諭言之已悉今不必更事覼縷而予於卿取之非一端視其所以觀其所由察其所安卿素負重名處地好而秉執固年位俱高而輿望咸屬顧今才猷之可用豈無其人而三事之職爲任不輕豈可人人而輕授乎故人之稱大臣之任者必曰相業業之一字其義顧不重歟卿今出仕是誠國家之幸卿何巽辭至此煥之曰臣之此任非但分數之太過實無堪當之望臣之一身狼貝固不足恤而至於僨誤國事何哉此臣所以逡巡退縮不敢卽進者也予曰顧今趨向靡定擧措失宜人心世道日以益卑駸駸然如水之就下惟其挽回扶竪之責則專在於卿矣若夫君子小人之辨別自古稱難封德彝一人之身而佞於隋而忠於唐知人之難不其然乎然而程夫子以十分之中六七分是君子五六分是小人則其人可用爲言天之生物旣生之人又生之蛇蝎猛獸者其意將使人有以制之也卿須體予至意同寅協恭俱收竝蓄必使君子道長小人道消君子爲主小人爲客譬如元氣充實則外感不敢干於中由此做去以成承佐之業則吾國其庶幾矣煥之曰今此所敎雖古之名碩猶不敢遽然承當豈臣庸愚所可髣髴於其間者哉予曰非但此也近年以來飢饉荐臻民生困苦至於今歲凶歉諸路同然每一念至不覺怵然危懼此將何以爲之乎煥之曰今年年事雖謂凶歉與初秋所慮不啻有間我聖上軫恤賙捄之政靡不用極故民蒙其澤雖有賢德輔弼之人奉承對揚豈有以加於此哉予曰卿往關東其處年事何如耶煥之曰臣所過金化金城等地則可謂稍登惟原州橫城數邑不免凶歉而惟彼愚蠢之民或望匪分之恩此由於朝家過加矜憐頻降賙捄之典故也予曰列聖朝深仁厚澤靡所不至民安於見聞故今之所施或不免恩渴之歸而近來守令方伯率皆以要譽爲主不見懋實之政此一痼弊也煥之曰誠如聖敎矣予曰初諭已及之今又面諭罔不在厥初生之訓非但爲人辟而設也命哲命吉亶在於初況卿年今六十九明年當入耆社及此未甚衰之日慮始慮終勉力爲之以副予委毗之意也煥之曰臣自在微官偏蒙特達之恩滾到此地臣雖無狀豈不感激至恩對揚休命之萬一而自顧才識本來蔑如實無以一朝將進遽當大任只切憂懼之忱矣予曰卿新入中書初登筵席其於世道時政民事之間豈無可問之事而念卿來江郊未及休息姑待後日僚相登筵之時當有所詔訪而元來大臣之除拜後初筵許多陳奏一如臺臣擧措樣子者本非中書古事不過邇來謬規也蓋相臣辭疏例書素帶職名而卿則直書議政之銜辭疏不過於三而卿則疏凡四上且甌卜三月始爲出仕優游寬綽不用例套予甚貴之初筵奏對亦何必因襲於近日謬規而爲之乎煥之曰臣之前此登筵亦已屢矣有懷可陳豈待今日而亦不欲循蹈近規社撰陳腐之說矣予曰山林之士則登對絕罕初筵建白不可草率者勢所當然而至於大臣則異於山林隨時隨處漸次敷奏顧何所不可乎
정조 22년 · 강
江原監司洪仁浩陳疏請災結加劃賜批
정조 22년 · 목
疏略曰本道今年穡事野遜於峽沿甚於野沓農之全失一道同然而水田多處爲尤甚三邑此箇實狀曾已悉陳於前道臣年分之啓而最是俵災一事已經勘定揆以事體誠不敢更有容喙然若論道內沓結則白地之稅殆至三分之一其爲目下切骨之瘼不問可知大抵本道災總雖以庚戌大登之年言之請得災爲三百五十結若己酉辛亥等稍歉之年則事目災外其所加請之數或爲六百結或爲五百結今年則非但未準加請乃反不及豐歲畢竟彌綸將無善策臣之到界也髫白成群擁馬號訢者輒以是爲說臣始慮其太涉過實逮乎面對邑宰手扣稅簿則民訴果非誣而實情良可憫也若夫嶺東尤甚兩邑則賴有筵臣之奏得蒙惠澤之特施糴民海戶擧有欣欣樂生之心而至如原州一邑自是東路根本且與畿湖壤地相接其所撫綏宜倍於他而平蔚則得沾嶺邑之均視原州則反羡畿湖之偏被民情抑鬱容或無怪目今災政便已究竟固不敢枚擧數爻登諸啓聞有若加請之例若就己酉辛亥等歉歲已例參量事情有所加劃則撮土涓流厥施斯晉沓蘆郊無虛額自蠲豈不誠民事之大幸而營下民情之願比於畿湖尤甚邑者亦可謂不至太濫倘蒙下臣此疏於廟堂看詳稟處得有毫分滋益於東民則臣於對揚曉諭之日謹當與桑鄕父老歌詠聖澤批以原州民情旣如此則蠲恤之判異於平蔚殊非一視之政取考該道兩年及今年畿甸例令廟堂草記稟處待批下星火行會卿其着意擧行
정조 22년 · 강
命關東災結加劃二百結
정조 22년 · 목
備邊司啓言江原監司洪仁浩上疏草記稟處事命下矣取見其疏本則以爲本道災總雖以庚戌大豐之年請得災爲三百五十結若己酉辛亥等稍歉之年則事目災外加請或爲六百結或爲五百結今年則非但未準加請乃反不及豐歲畢竟彌綸將無善策就己酉辛亥等歉歲已例參量加劃事請令廟堂稟處矣本道年事無論嶺東西擧幸免歉而尤甚中蔚珍爲最平海原州次之往來傳聞莫不云然此雖道內沓多之邑前劃五百結優可分俵今此疏請未知緣何委折所當更爲關問而草記稟處星火行會之命特出於民事不可緩之聖念則當此冬序已深官民等待之際往復費日反涉屑屑參互已例二百結特爲加劃使之卽速均俵其他蠲恤道臣旣不指的仰請想其民情必不過代捧一事而原州代捧曾亦許施視諸平蔚特分數稍減而已今無可以別爲稟處者以此意請一體行會允之
정조 22년 · 강
命翼陵參奉李羲耆陞敍
정조 22년 · 목
兼春秋承膺祚書啓以爲臣敬奉聖敎馳詣翼陵奉審無頉自靑龍至來龍及白虎一一巡審則今番所植樹木姑未知着根之牢實而株數甚爲稠密差過一二年則將有茁茂之望靑龍肩甲及主脈左右谷脊白虎肩甲等補土處亦皆完固自䐉後至曲墻近傍所補莎草皆已着根木根則雖未得遍察而間間摘奸別無執頉處仍詣明陵奉審無頉主脈及內外靑龍案山諸處植木亦爲稍密蜂峴遮路處絕無人行之跡木根亦無頉仍詣敬陵奉審無頉主脈龍虎及內外山麓案山植木亦爲稍密木根無頉仍詣弘陵奉審無頉立峯前後靑龍內外白虎腰植木亦爲稠密而間或有稍疏處木根則無頉仍詣昌陵奉審無頉主脈來龍白虎及大鶯峰以下至小鶯峰下端植木亦爲稠密木根無頉仍詣順懷墓奉審無頉主峰及靑龍內外麓白虎內麓樹木亦爲稍密木根無頉大抵各陵局內之播橡植木擧皆稍密而其中翼陵植木最爲蕃茂敎以陵官李羲耆之效勞於補植之役極爲勤幹陞敍仍於其窠計朔出六後亦於其窠權作令而詞訟亦於令窠用之除非外任遷轉之前勿擬他司事分付該曹當以時考勤慢各別着念事嚴飭
정조 22년 · 강
右議政沈煥之陳箚請遞內閣檢校提學及諸司提擧賜批
정조 22년 · 목
箚略曰臣旣以議政之職出謝恩命至若忝在卿列之時所帶內閣檢校提學典醫司宰內資諸司提擧之任自當遞改乞令銓曹照例差代批以箚辭依施仍命遣史官傳諭○吏曹啓言從前大臣之拜相前兼帶諸司提擧中兩提調衙門則曾有仍帶之例單提調衙門則不得仍帶今此右議政沈煥之兼帶典醫監提調係是兩提調衙門似當仍帶內資寺司宰監提調俱是單提調衙門不當仍帶而大臣兼帶遞仍臣曹不敢擅便請上裁至於檢校提學之遞仍當否有非臣曹所可稟處者令內閣稟處從之○內閣啓言曾前大臣非守宮閣臣則元無檢校行公之例右議政所帶檢校之任似當減下而係是大臣兼帶本閣不敢擅便請上裁從之
정조 22년 · 강
壯勇營以楊州鄕武士射放優等人及入格人賞格別單啓
정조 22년 · 목
楊州鄕武士下番試射放時各技優等人別單閑良韓巨福柳葉箭邊四中尹光龍貫一中邊二中徐用述初次邊四中比較邊二中金宗允鳥銃貫二中邊一中金光福貫一中邊二中蘇驗尙初次邊三中再次貫一中邊二中比較邊一中竝直赴殿試李貴得初次邊三中再次貫一中邊二中直赴會試○楊州鄕軍下番試射放時領軍將官以下各技入格別單領軍哨官張鎔柳葉箭邊二中弓箭一部把總李禹鉉邊一中箭竹一百箇射手徐用述貫一中邊一中韓鎭源等三名邊二中各弓箭一部宋喆貫一中弓子一張韓鎭蕃等五名邊一中名箭竹一百箇砲手姜漢得等三名鳥銃邊二中各木布各一疋崔福伊等三名貫一中各木一疋鄭漢國等二十三名邊一中各布一疋用劍軍徐容山等二名上中各木一疋金致鍊等十四名上下各布一疋敎師全弘範講略陣通木布各一疋良人梁仁國私習鳥銃邊三中更試邊一中木布各一疋曺鴻南私習貫二中邊一中金好喆等二名私習邊三中金龍仁等二名私習貫一中邊二中各木一疋
정조 22년 · 강
命湖南都試居首入直赴殿試
정조 22년 · 목
兵曹啓言觀此全羅監司李得臣啓本則本道選武軍官及蘆嶺以北馬兵都試時選武軍官文光國居首朴來英之次馬兵魯福龍居首云矣居首文光國魯福龍似當依法典直赴殿試之次朴來英亦當直赴會試而係干恩典請上裁從之
정조 22년 · 강
命遣吏郞摘奸諸執事淸齊與否
정조 22년 · 목
景慕宮冬享在再明也
정조 22년 · 강
行藥院入診于重熙堂召見備局堂上趙心泰湖西句管堂上趙鎭寬有司堂上李時秀李書九
정조 22년 · 목
藥院請診也○予曰海西穀移送湖西一事何以爲定耶鎭寬曰小米之將自海西移來者當爲二萬石而移送湖西之後待明秋換作大米萬石欲於再明春還爲運致計矣予曰此在湖民亦似有益而給小米捧大米雖除耗其勢豈易乎雖捧大米豈有載來之船隻稅穀外能於未寒前輸來乎湖西常賦猶以再運每致愆期況科外運穀乎予謂書九曰外營軍制一事專委於卿卿與兵判講究釐定以爲盛水不漏之地好矣
정조 22년 · 강
命壯勇外營部將宋國仁等付司果
정조 22년 · 목
水原留守徐有隣別單以爲親軍衛番將長樂衛將部將中方帶司哨時將官者皆是啓下行公之人故以單望修正新差者備三望移牒兵曹而部將權作窠則望筒下區別縣註屬邑窠則未及報來待其齊到追後備望計料本府窠中屬之外營知彀敎鍊官窠則知彀敎鍊官中只有出身二人一則有薦而非參上一則旣未越薦又非參上有違節目無以排擬屬之親軍衛正領窠則正領中只有有薦參上一人擬望之職有不可以一人擧論竝姑留窠以俟處分此後內營鄕軍之管領總察事待親軍衛別將啓下兼總制傳令後嚴飭分付計料而兼總制及討捕使印信一款往復內營指一停當後登聞計料敎以權作窠四部將中李敬集雖是首仕來冬大政當入仕云置之其外宣薦宋國仁部薦李喆牟應運今政付司果仍作參上窠宣薦鄭履權亦付司果以充本府宣薦參上三窠之數知彀官則只有薦參下一人云亦爲付司果爲先單付而營校之滿朔付司果京外通行之規此後依例報兵曹開政時下批親軍衛正領則只以時存之有薦參上一人亦令兵曹今日政單付別將印信事已有擧條批答矣
정조 22년 · 강
兵曹判書李時秀以壯勇外營親軍衛別將以下職品等諸條稟定
정조 22년 · 목
時秀啓言壯勇外營親軍衛別將及將長樂五衛衛將部將定爲實職前已節目啓下今當差出而係是新設之窠當定其職品別將則節目中旣以亞將以下兵使以上差出爲定當爲從二品而堂上人差出時則以守職施行親軍衛將長樂衛將竝當爲堂上正三品部將則參上爲從六品參下爲從八品請以此施行從之時秀曰親軍衛別將及將長樂五衛衛將皆爲實職而禁軍別將分營以後遂失創設之本意不當比例別將則軍銜與兼職竝不擧論衛將番將當一如五衛將例五衛將以他官兼乃是經國大典所載至今例付遞兒樞銜而遞兒僉樞只是三窠故旋卽減下還付軍銜以軍銜兼衛將本非舊制請衛將番將八員加設僉知啓下從之時秀曰親軍衛別將印信當爲新造以送矣印文以親軍衛別將印書刻事請分付該曹從之時秀曰禁軍將及兩營騎士將俱有各番而望單中不書番名親軍衛將差出時請依此例擧行長樂衛將部將則望單子及官敎區別某衛某部詳細書塡而頒布時只以外營衛將部將書頒從之時秀曰部將中知彀官窠及親軍衛正領窠因排擬之苟簡有此出六單付之命知彀官則待仕滿報兵曹出六事外使別單半付旣有成命而親軍衛正領亦當有次次疏通之道每番正一人待三十朔仕滿一體陞付司果事請定式施行從之
정조 22년 · 강
命戶曹判書趙鎭寬所奏兩西穀物許劃便否令廟堂稟處
정조 22년 · 목
鎭寬啓言諸道加請災之狀今始畢到而三南蠲稅之數殆是近年所無本曹米儲自來匱乏今此收租又爲大縮明年應下之不足恰過四萬餘石不可不預爲措置故頃自廟堂往復兩西道臣有所經紀及今行會然後可以趁期運輸關西大米二萬石海西貿置大小米太二萬石特爲許劃以補經用而關西米則全數船運恐貽民弊一半船運一半自本道作錢上送以爲換貿之地海西穀則自是勑錢之所推移貿得者勢當還報而本曹姑難盡數拮據先以關西所在信蔘價錢四萬三千兩之閑置者還償而其不足之價則就他道某樣穀中量其相當之數而劃給使之發賣充補恐合事宜請下詢大臣處之敎以令廟堂草記稟處
정조 22년 · 강
命東氷庫庫舍修治物力以惠廳儲留米取用
정조 22년 · 목
氷庫提調趙鎭寬啓言東氷庫乃是莫重祭享氷丁進排之所而庫舍湫濕不可不及今修治矣本庫物力無他經紀之道惟有惠廳所儲留者昨今年各米十餘石而經稟後取用曾有定式故敢此仰達從之
정조 22년 · 강
重推兵曹判書李時秀
정조 22년 · 목
承旨李肇源啓言明日動駕兵曹節目中懸落燈節次漏落不書至於付標以入之境當駭判堂請從重推考從之
정조 22년 · 강
命江界別貿蔘領納裨校賞加兩重採納人帖加
정조 22년 · 목
敎曰江界別貿蔘領納裨校賞典爲所重近年連爲而昨年則以品劣勿論旣示弦韋今年則依再昨年例賞加啓下兩重採納人帖加其餘隨其重數令本道本邑分等施賞事分付
정조 22년 · 강
遞承旨李溏以鄭尙愚代之前望也
정조 22년 · 강
飭各陵園墓植木播橡
정조 22년 · 목
禮曹啓言各陵園墓所植木株數播橡斗數別單書入而顯隆園園所植木則待明春擧行事有所報來矣敎以待春植使之更爲報來從別單啓聞則當有考察又待播種之着根出土分春秋審察此意嚴飭
정조 22년 · 목
以曺錫中爲修撰李致中爲分內局提調李太亨林濟遠徐有大爲同知申應周爲訓鍊都正柳文植爲壯勇外營親軍衛別將兪碩柱爲親軍衛將林泰遠爲長樂中衛將丁好南李殷錫親軍衛將單付曺命集前衛將申晤左衛將李鵬運右衛將金鎭恒後衛將單付以柳相斗爲左衛中部將李運植爲右部將李弼耆爲後部將洪挾前衛前部將李敬集左部將李喆中部將牟應運右部將宋國仁後部將鄭履權中衛前部將鄭煥昇左部將趙廷彥右部將曺光振右衛前部將李墓林左部將金在喆右部將金魯赫後部將金彝鍾後衛前部將池繼殷右部將牟應麟後部將單付運植弼耆敬集煥昇廷彥光振基林在喆魯赫彝鍾竝初仕也
정조 22년 · 강
召見檢校直提學李晩秀檢校待敎沈象奎抄啓文臣徐瀅修尹光顏金近淳于便殿
정조 22년 · 강
命江界府裨校所陳民瘼矯捄之方關問該道臣採探民情以聞後稟處
정조 22년 · 목
備邊司啓言江界府裨校處更爲詳問其爲弊之端捄弊之道則渠輩所告以爲田野之不闢由於民戶之不加聚民戶之不聚由於貿蔘之擔當還分之數多虛結之侵徵防軍之失業也一年所採之蔘不過二十斤內外稅蔘十四斤十兩零乃是土地之稅江民不敢辭也貿蔘五六斤亦以稅納之餘可以充納而其餘不足使統首及保統使之貿納故轉貿於渭原楚山碧潼熙川及北道每兩準給百金然後始得貿納而官給元價四十二兩其外五十八兩統首分當一年添徵者少不下七八千兩每年如此民不可堪今以貿蔘中幾許斤分定於採蔘各邑以爲分力之地以四千戶而受折米五萬石還分一戶所受上等爲十四五石下等猶六七石民無以支當若於還穀中限萬石作爲留條以減分給之數庚戌減總後時起中陳廢者又爲千餘結而每年之稅移徵於隣里故次次流徙漸爲巨弊且欲耕食閑田而怯於陳稅之橫侵不敢生意今若減其虛結一從時起執總則非但爲民惠亦當有墾闢之效防守之軍專責留防之後越採之患寢息其於蔘政果有效而千餘名防軍旣失農業又不得採蔘無所聊賴逃避相續此又失民之端若列置各鎭於江邊以爲耕守之地則防軍自可革罷矣慈城新入之民初許三川防又許慈城防而今又以地狹民多更欲前進以其民戶通居兩坊之地未必不足而棄其前墾之土更趨新得之地故新居果狹而舊土反廢若無定界深入不已則不無貽弊蔘場之慮云聞其所告量其事狀民弊有不可言欲圖矯捄之道則捨渠輩之言而亦無他術但沿江設鎭乃是大更張四郡未復之前不可輕議貿蔘之分定在江民固利益矣渭熙等邑設有若干所採自前所無之役年年分定則未知生出何許弊端此亦難便惟還穀之量宜留庫虛結之從實定總慈城民戶之定界奠居別無大段掣礙之端事係變通不可以該府裨校之言遽爾許施請以此關問該道臣採探民情商量事勢論理狀聞後稟處允之
정조 22년 · 강
義禁府以多大浦前僉使鄭爀原情啓
정조 22년 · 목
敎以時囚今日捧供待判下區別功議勘放後草記○該府啓言多大浦前僉使鄭爀原情以爲渠於再昨年八月到本鎭則一鎭校吏齊聲告訴曰本鎭一戰船腹板動退水湧難防使船直四漢長立汲水而如或暫緩則水滿船中幾至沈沒云故躬自摘奸則果如校吏之所告卽爲論報於前水使李得駿在任時者至於兩次則以八十朔限內不得狀請之意終始不許渠艱辦物財去年三月僅僅改造今年七月新水使金爀到任後馳進營門以本鎭戰船今朔雖限滿昨年已爲改造更無修補處以姑完修補耶以限滿修報耶面稟則答以觀勢處之云退待營門之指揮矣八月望間以限滿報來之意關促故依營關牒報七月之限八月牒報莫非渠不勤之罪云所當請刑而旣有待判下區別功議勘放後草記之命請待判下擧行允之
정조 22년 · 강
命壯勇營哨官張鎔加資前例令該曹考出稟處
정조 22년 · 목
壯勇營啓言哨官之所領軍兵中五名登科則哨官加資已有前例矣今番右司前哨軍哨內登科爲六名該哨官張鎔當照例加資而事係恩賞請令該曹考例稟處允之
정조 22년 · 강
芸館進春秋刊本頒賜有差
정조 22년 · 목
西庫壯紙十件華城行宮壯紙一件別白紙一件外奎章閣別白紙一件內閣壯紙一件外閣白紙一件弘文館壯紙一件春秋館白紙一件春坊壯紙一件紹賢書院玉山書院道峯書院華陽書院東洛書院筆巖書院陶山書院道東書院遯巖書院灆溪書院興巖書院坡山書院潘溪書院義巖書院德川書院各白紙一件領府事洪樂性大提學洪良浩各別白紙一件師傅宋煥箕左諭善尹得孚右諭善李城輔各白紙一件監印檢校提學鄭民始檢校直提學李晩秀原任直閣金祖淳檢校待敎沈象奎各壯紙一件舊抄啓文臣徐瀅修別白紙一件繕寫前府使黃運祚外閣官洪儀泳各壯紙一件前檢書官柳得恭檢書官成海應各別白紙一件賜給
정조 22년 · 강
遞承旨鄭東觀以蔡弘遠代之前望也
정조 22년 · 목
敎曰大臣及本司來會諸堂入侍又敎曰後日次次對卽大享翌日也大臣差祭之餘勢難又爲來會卿等旣入來次對進定於今日○予曰次對應會之日則雖前一日心多係着近日則公事之外以經史手圈事明燭坐夜間多仍爲徹朝之日可謂日不暇及而猶以三南民事未嘗一刻少弛于中聞卿本司之會圖隙召接事極便好而向筵諫長所謂本司坐起日慮有次對令預爲待令之說以後如此日召見亦難番番爲之諫長筵奏至今思之不覺駭然矣予曰交織衣服勿着事向有筵敎諸宰皆已聞知耶左參贊鄭民始曰臣等則業已奉聞退與外人面面告戒矣予曰所謂交織非紬非綿正所謂紫之亂朱常所切痛者此不必設法禁之而卿宰侍從中得聞筵敎者轉相告戒自卿相家斷然勿着則不期止而自止矣秉模曰聖敎誠然矣秉模曰海西貿置穀三萬石卽見海伯報來則以勅需錢爲京司貿得而其中大米三千石最緊云來頭地部經費萬不成說此來三千石越價運來則好矣而姑待地部之災結磨勘商量排此後稟處矣
정조 22년 · 강
命加平永平兩邑稷還各限折半準折換捧
정조 22년 · 목
左議政李秉模啓言京畿監司李在學所啓以爲加平永平兩邑稷還各限折半以相當田穀準折換捧事令廟堂稟處爲辭矣名以田穀其爲要於民食或有大勝於稷者或有彼此相當者依所請限折半準折換捧而皮唐一種切勿擧論之意請分付從之
정조 22년 · 강
命統制使尹得逵施以罷職不敍之典飭該營屯土連加考察
정조 22년 · 목
左議政李秉模啓言頃因統營作屯事不謹帥臣捧現告論勘之意筵稟行會矣卽見統制使尹得逵所報則枚擧各年買屯形止仍以爲設始雖在已酉買土始自庚戌庚戌以後帥臣逐年懸錄而作屯十年之限當在明年云矣庚戌辛亥帥臣申應周係是初年買屯之數宜其最少甲寅帥臣申大顯只當一年外此優劣則李得濟爲最優李潤慶次之時帥臣尹得逵赴任後於李潤慶五年而買屯之數僅與潤慶略當不勤之責在所難免該帥臣尹得逵施以罷職不敍之典今則屯土稅入年增歲加若果視官如家自當不久完就連加考察如有一分泛忽之弊則該帥臣加等論勘之意請分付從之
정조 22년 · 강
以金文淳差舟橋司有司堂上
정조 22년 · 목
左議政李秉模啓言舟橋司有司堂上未差之代請以左參贊鄭民始差下敎以此重臣則職務自多相妨吏判亦是熟手以吏判差下
정조 22년 · 강
許劃關西大米一萬石于惠廳俾爲經費不足之需